অনেক স্বপ্ন নিয়ে ইস্টবেঙ্গলে এসেছিলেন দুই বঙ্গতনয়। বেশ কয়েক মাস লাল-হলুদে থাকার পরে দেওয়াল লিখন পড়া হয়ে গিয়েছে তাঁদের। দুই বাঙালি ফুটবলার এখন ক্ষোভ উগড়ে দিয়ে বলছেন, ‘‘দার্জিলিং গোল্ড কাপ খেলার জন্য ইস্টবেঙ্গলে আসিনি।’’ 

এই বিষয়ে অন্যান্য খবর

সবুজ-মেরুনে ফিরছেন, আচমকাই কেন এটিকে ছাড়লেন শেখ ফৈয়াজ


কলকাতা ফুটবল লিগে পিয়ারলেসের হীরা মণ্ডল ও রেনবোর সুজয় দত্তকে দেখে শুনে বেশ ভালই লেগেছিল লাল-হলুদ কোচের। সেই মতো তাঁদের ডাকাও হয়েছিল ইস্টবেঙ্গলের অনুশীলনে। হীরা বলছেন, ‘‘আমাদের খেলা ভাল লাগায় ডাকা হয়েছিল। আইলিগ-এ খেলার জন্যই ইস্টবেঙ্গলে এসেছিলাম। অথচ এখন নিয়মিত অনুশীলন পাচ্ছি না। এখন অ্যাকাডেমির ছেলেদের সঙ্গে অনুশীলন করতে হচ্ছে। কলকাতা ফুটবল লিগ খেলে এখন যদি অ্যাকাডেমির ছেলেদের সঙ্গে অনুশীলন করতে হয়, তাহলে তো তা অসম্মানেরই ব্যাপার।’’ 
দুই ফুটবলার প্রবল অসম্মানিত বোধ করছেন এখন। ইস্টবেঙ্গল ফুটবল সচিব রাজা গুহ বলছেন, ‘‘ওদের যে অসম্মান করা হচ্ছে এমন কোনও ব্যাপার নয়। দার্জিলিং গোল্ড কাপে ভাল খেলতে পারলে ওদের জন্য মূল টিমের দরজা খুলেও যেতে পারে।’’ রিজার্ভ টিমের প্লেয়ারদের নিয়ে দার্জিলিং গোল্ড কাপে খেলবে ইস্টবেঙ্গল। হীরা-সুজয়কে রাখা হচ্ছে এই দলে। কর্তার কথায় অবশ্য আশ্বস্ত হচ্ছেন না দুই বাঙালি ফুটবলার।

পিন্টু মাহাতোর কাছ থেকে বল কাড়ার জন্য দৌড়চ্ছেন সুজয়। —নিজস্ব ছবি
 
সিদ্ধান্ত এক প্রকার নেওয়া হয়ে গিয়েছে সুজয়ের। লাল-হলুদ ছেড়ে পুরনো ক্লাব রেনবোতেই ফিরে যেতে চান তিনি। রেনবোর হয়ে দ্বিতীয় ডিভিশনে খেলবেন বলে স্থির করে ফেলেছেন সুজয়। পুরনো ক্লাবের সঙ্গে ইতিমধ্যে যোগাযোগও করা হয়ে গিয়েছে সুজয়ের। ইস্টবেঙ্গল কর্তাদের সুজয় জানিয়েছেন, তাঁকে ছেড়ে দেওয়া হোক। এবেলা.ইন-কে সুজয় বলছিলেন, ‘‘এত দিন ট্রান্সফার ব্যান ছিল বলে আমাদের সই করানো হচ্ছিল না। এখন তো ট্রান্সফার ব্যান উঠে গিয়েছে। অথচ আমাদের সই করানো হচ্ছে না। ক্লাব থেকে বলা হচ্ছে ধৈর্য ধরতে। আমাদের বলা হয়েছে, দার্জিলিং গোল্ড কাপে ভাল পারফরম্যান্স দেখাতে পারলে ভেবে দেখা হবে। আমরা দার্জিলিং গোল্ড কাপে খেলার জন্য তো ইস্টবেঙ্গলে আসিনি। ইস্টবেঙ্গলের মতো বড় ক্লাবে খেলার স্বপ্ন নিয়েই তো এসেছিলাম। এখন পরিবর্তিত পরিস্থিতিতে সিদ্ধান্ত বদলাতে বাধ্য হচ্ছি।’’ 
সুজয় ফিরে যেতে চাইছেন রেনবোয়। হীরার আবার একাধিক আইলিগ খেলিয়ে ক্লাবের অফার রয়েছে। লাল-হলুদের তরফে রিলিজ দেওয়া না হলে তো অন্য ক্লাবে গিয়ে খেলতেও পারবেন না তাঁরা। কর্তাদের কাছে রিলিজ চাইছেন তাঁরা। হীরা বলছেন, ‘‘তিন-চার দিনের মধ্যেই সিদ্ধান্ত নিয়ে ফেলব।’’ 
কথায় বলে, চোখের আড়াল তো মনেরও আড়াল। হীরা-সুজয়-এর অবস্থাও তাই। তাঁদের মনের ভিতরে উঠেছে ঝড়। খেলতে না পারলে ভুলে যাবে সবাই। ভাল করে অনুশীলন না পাওয়ায়, তার প্রভাব পড়তে বাধ্য খেলায়। পরিস্থিতি এখন যা, তাতে কেরিয়ার আলোর দিকে যাবে নাকি অন্ধকারে ডুববে, চিন্তার ভাঁজ দু’জনের কপালে।